་བཀའ་འབུམ། ༼ཁ
མཐོང་བ་ལ་བསམ་གཏན་རྩེ་གཅིག་ཏུ་བསྒོམ་མོ། །དེ་ལྟ་བུ་ཟླ་བ་དྲུག་གི་བར་དུ་བསྒོམས་ན་
ས་འོག་ན་ཡོད་པའི་གཏེར་མཐོང་བར་འགྱུར་རོ། །ཡང་རྒྱུད་ཀྱི་རྒྱལ་པོ་ལས་སྒྲ་ནི་གང་ཞིག་
སྙིང་ཁའི་ཕྱོགས་ན་ཡོད་པ་མི་མཆོག་རྣམས་ཀྱི་རྣ་བའི་བུ་གས་ཐོས་གྱུར་པ། །དེ་ལ་མི་ཡི་
སེམས་ནི་གཅིག་ཏུ་གྱུར་པས་སྦྱོར་བ་དག་ཀྱང་རོ་ནི་མཉམ་པར་འགྱུར་བ་སྟེ། །འཇིག་རྟེན་
ཀུན་ཏུ་སྒྲ་ནི་གང་ཞིག་སྲིད་པར་སྐྱེས་པས་བརྗོད་པ་དེ་དང་དེ་ནི་དེ་བཞིན་ཐོས། ཁྱབ་བདག་
གིས་ནི་རྣམ་ཤེས་ཉིད་དང་རིང་དུ་ཐོས་པ་དག་ཀྱང་རྣལ་འབྱོར་པ་ཡིས་བསྒོམ་པར་བྱ། །ཞེས་
པའི་མན་ངག་གཞོམ་མེད་ཀྱི་སྒྲ་རྣམ་པ་ཐམས་ཅད་པ་སེམས་ཅན་ཀུན་གྱི་སྙིང་ལ་རྟག་ཏུ་
གནས་པ་སོར་བསྡུད་བསམ་གཏན་གྱི་རྣལ་འབྱོར་པའི་ལྷའི་རྣ་བའི་དབང་པོས་ཐོས་པ་དེ་ལ་
རྣལ་འབྱོར་པའི་རྣམ་པར་མི་རྟོག་པའི་སེམས་རྩེ་གཅིག་ཏུ་གཏད་དེ་བསྒོམས་པས་སེམས་
གཞོམ་མེད་སྒྲ་དང་རོ་མཉམ་དུ་འགྱུར་ཞིང༌། དེ་ནས་སེམས་ཅན་སྣ་ཚོགས་ཀྱི་བརྗོད་པའི་སྒྲ་
ཤིན་ཏུ་ཆུང་ངུ་དང༌། ཐག་ཤིན་ཏུ་རིང་བར་གནས་པ་དང༌། ཤིན་ཏུ་ལྐོག་ཏུ་གྱུར་པ་ལ་སོགས་
པ་སྐྱེ་བོ་ཕལ་པས་ཐོས་པར་མི་ནུས་པའི་སྒྲ་ཐམས་ཅད་ཐོས་པའི་ལྷའི་རྣ་བའི་མངོན་པར་ཤེས་
པ་ཐོབ་པར་འགྱུར་རོ། །
གཉིས་པ་མཚན་མོ་གཉིད་ཀྱི་འོད་གསལ་བཟུང་བ་ནི་མལ་བདེ་བ་ལ་སྔས་མཐོ་
བར་བྱས་ཏེ། ལུས་ངག་མི་གཡོ་བར་བཞག་ནས། སེམས་མི་གཡོ་བ་ནི། གཉིད་ལོག་ཁར་
རྣམ་པར་རྟོག་པའི་མཚན་མ་ཐམས་ཅད་སྤངས་ནས། འོད་གསལ་མི་རྟོག་པའི་ངང་ལ་བཞག།
གཉིད་འཐུག་ན་རྨི་ལམ་མེད་པའི་སེམས་གསལ་སྟོང་དུ་གནས་པ་འབྱུང༌། སད་རྗེས་ནམ་
མཁར་བལྟས་པས་སེམས་གསལ་ལ་རྟོག་མེད་དུ་གནས་པ་དང༌། སྣང་བ་ཡང་སྟོན་གནམ་
དྭངས་པ་ལ་ཟླ་བའི་འོད་ཤར་བ་ལྟ་བུ། སྔར་མཐོང་བའི་སྟོང་གཟུགས་ཀྱང་ས་ལེ་འབྱུང་སྟེ།
འཐུག་པོ་ནི་འོད་གསལ་ཟིན་པ་ཡིན། གཉིད་སྲབ་ན་སྒོམ་ཁང་སྐྱ་སེང་ངེ་བ་འོད་ལམ་མེ་བ།
-284-

ཟབ་ལམ་ཁྲིད་ཡིག་གི་ཆོས་སྐོར།
གཉིད་དུ་མ་སོང་ངམ་སྙམ་པ་ལ་གཉིད་སད་རྒྱུ་ཡང་ཡོད་པ་འབྱུང་སྟེ། སྲབ་མོའི་འོད་གསལ་
ཟིན་པ་ཡིན་ནོ། །དེ་ལྟར་གཉིད་དུས་ཐམས་ཅད་དུ་བསྐྱང་བར་བྱ་སྟེ། ཀྱེ་རྡོར་ལས། གཉིད་ནི་
སྤང་བར་མི་བྱ་སྟེ། །དབང་པོ་རྣམས་ནི་མི་བསྒག་གོ །ཞེས་སོ། །དེ་ལ་བརྟེན་ནས་འཆི་ཁར་
རིག་པ་འོད་གསལ་གྱི་དབྱིངས་སུ་འཕོ་བའི་མན་ངག་ནི། འཆི་ཁའི་ཞག་འགའ་ཡར་གྱི་གོང་
ནས་མ་
མ་བསྒོམས་ཀྱང་འོད་གསལ་གྱི་སྣང་བ་འཆར་བར་འགྱུར་ཏེ། དེ་ཡང་སྔར་ཡུན་རིང་
བསྒོམས་ཤིང་ཉམས་མྱོང་བཟང་པོ་དང་ལྡན་པ་ལ་འོད་གསལ་གྱི་སྣང་བ་ཚད་མེད་པ་འཆར་
བ་དང༌། སྔར་ཅི་རིགས་པ་བསྒོམས་ཤིང་ཉམས་མྱོང་ཅི་རིགས་པ་ཡོད་པ་ལ། འོད་གསལ་གྱི་
སྣང་བ་ཅི་རིགས་པ་འཆར་བས་མྱུར་དུ་འཆི་བའི་རྟགས་སུ་ཤེས་པར་བྱས་ནས་ཆགས་ཞེན་སྐྱེ་
བའི་གཡེང་བ་ཐམས་ཅད་སྤངས་ནས། དབེན་པར་ཉམས་རྟོགས་དང་ལྡན་པའི་མཆེད་གྲོགས་
སམ། རང་ཉིད་གཅིག་བུར་གནས་ཏེ། སྡིག་པ་བཤགས་པ་དང༌། དབང༌བླང༌བ་དང༌། སྒྱུ་
ལུས་ཚོགས་སུ་འགྲོ་བའི་དམིགས་པ་བྱ། ཁྱད་པར་འཆི་བའི་ཉིན་ཞག་དེ་ལ་རོ་རྐྱང་གི་རླུང་
ཐམས་ཅད་ཨ་ཝ་དྷུ་ཏིའི་ནང་དུ་ངང་གིས་འཇུག་ཅིང༌། ཞག་གཅིག་གི་བར་དུ་དབུ་མ་འབའ་
ཞིག་ནས་རྒྱུ་ལ་དེའི་དུས་སུ་སེམས་ཀྱི་བཞག་ཐབས་སྔར་སོར་བསམ་གྱི་དུས་སུ་བསྟན་པ་
ལྟར་བསྒོམས་པས་འོད་གསལ་གྱི་སྣང་བ་རབ་འབྱམས་ཚད་མེད་འཆར་ཏེ། སངས་རྒྱས་ཀྱི་སྐུ་
དང་ཞིང་ཁམས་སོགས་བཟང་པོའི་སྣང་བ་དང༌། རིགས་དྲུག་དང་མ་དག་པའི་ཞིང་ཁམས་
སོགས་ངན་པའི་སྣང་བ་གང་ཡིན་པ་ཐམས་ཅད་རང་གི་སེམས་ཀྱི་རང་བཞིན་འོད་གསལ་ཆོས་
དབྱིངས་རྣམ་པར་དག་པ་ཐམས་ཅད་པ་ཕྱག་རྒྱ་ཆེན་པོའི་ངོ་བོ་དང་། རང་བྱུང་ལྷན་ཅིག་སྐྱེས་
པའི་ཡེ་ཤེས་བདེ་བ་ཆེན་པོ་ཆོས་ཀྱི་སྐུའི་ངོ་བོ་ཉིད་དུ་ངོ་ཤེས་ཤིང་། ཡིད་ཆེས་པར་བྱས་ནས།
རེ་དོགས་དགག་སྒྲུབ་སོགས་སྤྲོས་པ་ཐམས་ཅད་དང་བྲལ་བའི་ངང་ནས། གང་ཤར་ལ་རྩེ་
གཅིག་ཏུ་བལྟ་ཞིང་བསམ་གཏན་གྱི་ཡན་ལག་གིས་བརྟེན་པའི་ངང་ལ་ལྷན་གྱིས་བཞག་པས།
-285-

བརྩེ་ཆེན་འོད་སྣང་ལས། སྟོང་ར་མཁན་བརྒྱུད་བཀའ་འབུམ། ༼ཁ
ཉིན་ཞག་གསུམ་སོགས་ཀྱི་བར་དུ་རིག་པ་འོད་གསལ་གྱི་དབྱིངས་སུ་གནས་ཤིང༌། ཉམས་
བཟང་པོ་དང་ལྡན་ཞིང་ངོ་ལེགས་པར་འཕྲོད་པས། ཆོས་སྐུར་སངས་རྒྱས་ནས་གཟུགས་སྐུ་
རྣམ་གཉིས་ཀྱི་སྣང་བ་བསྟན་ཏེ་གདུལ་བྱའི་དོན་བྱེད་པར་འགྱུར་རོ། །ཨཱརྱ་དེ་བས་བདག་
བྱིན་གྱིས་བརླབས་པ་ལས། སའི་ཁམས་ནི་ཆུ་ལ་ཐིམ། །ཆུ་ནི་མེ་ལ་ཐིམ་པ་སྟེ། །མེ་ནི་རླུང་
ཕྲའི་ཁམས་ལའོ། །རླུང་ནི་སེམས་ལ་ཐིམ་པར་འགྱུར། །སེམས་ནི་སེམས་ལས་བྱུང་ལ་ཐིམ།།
སེམས་ལས་བྱུང་བ་མ་རིག་པར། །དེ་ཡང་འོད་གསལ་བར་འགྲོ་བའོ། །སྲིད་པ་གསུམ་པོ་འདི་
ལྟར་འགག །ཞེས་དང་། རིམ་ལྔ་ལས། ཇི་ལྟར་དྭངས་པའི་ཆུ་ཀླུང་ལས། །ཉ་དག་མྱུར་དུ་ལྡང་
བ་ལྟར། །དེ་བཞིན་སྟོང་པ་འོད་གསལ་ལས། །སྒྱུ་འཕྲུལ་དྲ་བ་འབྱུང་བར་འགྱུར། །ཞེས་སོ། །
བར་དོ་
གལ་ཏེ་སྐལ་བ་དམན་པས་མཆོག་གི་དངོས་གྲུབ་མ་ཐོབ་ན་རིག་པ་འཛིན་པའི་གོ་འཕངས་
ཐོབ་ པར་ འགྱུར་ཏེ། ཞལ་ ལུང་ ལས། གལ་ཏེ་སྐུ་གསུམ་མ་ཐོབ་ན། །རིག་པ་འཛིན་པའི་
གཙོར་འགྱུར་ཏེ། །རིམ་གྱི་ཕྱག་རྒྱ་ཆེན་པོར་འགྱུར། །ཞེས་སོ། །གལ་ཏེ་འཆི་བ་ཆོས་སྐུར་
སངས་རྒྱ་མ་ཐུབ་ཅིང་བར་དོའི་སྣང་བ་ཤར་ན་བར་དོའི་མན་ངག་དྲན་པར་བྱ་དགོས་ཏེ། དེ་ནི་
འདི་ལྟར་ད་ལྟ་བར་དོའི་གནས་སྐབས་ཡིན་ནོ་སྙམ་དུ་ཡང་ཡང་གོམས་པར་བྱ་ཞིང༌།
ཡིན་མིན་བརྟགས་པའི་ཐབས་གྲིབ་མ་ཡོད་མེད་དང༌། རྐང་རྗེས་ཡོད་མེད་དང༌། ནམ་མཁའ་
ལ་ཉི་ཟླ་སྐར་མ་ཡོད་མེད་དང༌། སྔར་འདྲིས་མི་རྣམས་ཀྱིས་ངོ་ཤེས་མི་ཤེས་དང༌། བྲག་རི་
སོགས་ལ་ཐོགས་པ་ཡོད་མེད་བརྟགས་ཏེ། བར་དོ་ཉིད་དུ་ངོ་ཤེས་ན་དེའི་ཚེ་བསྒོམ་གྱི་དྲན་
འཛིན་འབྱུང་ཞིང་འོད་གསལ་གྱི་སྣང་བ་ཚད་མེད་ཤར་ནས། རིག་པ་འོད་གསལ་གྱི་ངང་དུ་
ཐིམ་པའམ། སྐྱེ་བ་བླངས་ནས་གོང་དུ་བཤད་པ་ལྟར་འགྱུར་རོ། །
གསུམ་པ་ཐུན་སྒོམ་གྱི་མཉམ་རྗེས་བསྲེ་བ་ནི། བསམ་གཏན་ལ་བརྟན་པ་མ་ཐོབ་
བར་དུ། རྣམ་གཡེང་ཅན་གྱི་གནས་སུ་མུན་ཁང་བར་པ་བསྒྲུབས་ནས་ཡང་ཡང་བསྒོམ། མུན་
-286-

ཟབ་ལམ་ཁྲིད་ཡིག་གི་ཆོས་སྐོར།
ཁང་བར་པ་མ་གྲུབ་ན། མུན་ཁང་ཆུང་ངུ་བསྒྲུབས་ནས་ཡང་ཡང་བསྒོམ། གཞན་ཡང་སྤྱོད་
ལམ་ཐམས་ཅད་དུ་བསྒོམ་གྱི་དྲན་འཛིན་གྱིས་ཟིན་པ་དང༌། ཤུགས་ཆད་པའི་ཉམས་སོགས་
ལ་སྦྱར་ཞིང་བསྒོམ། བསམ་གཏན་ལ་བརྟན་པ་ཐོབ་ནས་མུན་ཁང་མ་གྲུབ་ནའང་ལས་སྣང་སྣ་
ཚོགས༌པ་༌ཉིད༌ཀྱི༌སྟེང༌དུ༌གཏད༌ཅིང༌བསྒོམས༌པས༌འོད༌གསལ་གྱི་ངང་དུ་ཆམ་འགྲོ། ལུས་
སེམས་ལ་བདེ་སྡུག་སོགས་རྐྱེན་གང་བྱུང་ཡང༌། དེ་ཉིད་གྱི་སྟེང་དུ་སེམས་མི་གཡོ་བར་བཞག་
པས་རྐྱེན་ངན་ལམ་དུ་ལོངས་པར་འགྱུར་བ་སོགས། མཉམ་རྗེས་འདྲེས་པར་འགྱུར་རོ། །སམ་
པུ་ཊི་ལས། གཟུགས་རྣམས་སྣ་ཚོགས་བལྟ༌བ༌དང༌། །སྒྲ་ནི་རྒྱས་པར་ཉན་པ་དང༌། །སྣ་
ཚོགས་རོ་ནི་ཟ་བ་དང༌། །སྨྲ་བ་དང་ནི་རྒོད་པ་དང༌། །ལས་དེ་རྣམས་ནི་བྱེད་པ་དང༌། །སེམས་ནི་
གཞན་དུ་མི་ འགྲོ་བར། །དེ་ ཉིད་ རིག་པའི་རྣལ་འབྱོར་པས། །རྣལ་འབྱོཪ་རྒྱུན་དུ་སྐྱེ་བར་
འགྱུར། །ཞེས་སོ། །
གསུམ་པ་ཉམས་རྟོགས་སྐྱེ་ཚུལ་ནི། མཉམ་པར་བཞག་པའི་དུས་སུ་སྟོང་གཟུགས་
ཀྱི་སྣང་བ་རྣམས་ཤིན་ཏུ་བརྟན་པ་དང༌། སྔར་སོར་བསྡུད་ཀྱི་དུས་ལས་དྭངས་པ་དང་གསལ་
བ་དང༌། རྒྱ་ཆེ་བར་སྣང༌ཞིང༌ཆོས་ཉིད་འོད་གསལ་གྱི་ངོ་བོ་གྱུར་པའི་སངས་རྒྱས་གྱི་ཞིང་
ཁམས་དུ་མ་དང༌། འགྲོ་བ་རིགས་དྲུག་གི་སྣང་བ་ལ་སོགས་རབ་འབྱམས་ཚད་མེད་པ་སྣང་
ཞིང༌། གཞོམ་མེད་ཀྱི་སྒྲ་དང་དྲི་དང་རོ་དང་རེག་བྱ་སྣ་ཚོགས་པའི་འོད་གསལ་གྱི་སྣང་བ་
འཆར་ལ་ཐིག་ལེའི་རྣམ༌པ་ཡང༌། ཁ་དོག་སྣ་ཚོགས་པའི་འོད་ཟེར་འཕྲོ་བ་ཕྲ་ལ་འཚེར་བ་
འདར་བ་གཞིག་པར་དཀའ་བ་སྟེ། ཆོས་ལྔ་ལྡན་མཐོང་བ་དང་། ངེས་པ་གསུམ་ལྡན་གྱི་ལོངས་
སྐུ་དང༌། སྤྲུལ་སྐུ་དཔག་ཏུ་མེད་པ་ཡང་མཐོང་སྟེ། ཡུལ་ངེས་པ་ཐིག་ལེ་དུ་མའི་དབུས་དང༌།
དུས་ངེས་པ་མཉམ་རྗེས་ཀུན་ཏུ་དང་། རང་བཞིན་ངེས་པ་མཚན་དང་དཔེ་བྱད་ཡོངས་སུ་
རྫོགས་པ་མཐོང་བར་འགྱུར་ལ། ནང་དུ་རེ་ཁ་ནག་པོ་སྐྲའི་ཚད་ཙམ་དྲི་མེད་འོད་ཟེར་འཕྲོ་བའི་
-287-

བརྩེ་ཆེན་འོད་སྣང་ལས། སྟོང་ར་མཁན་བརྒྱུད་བཀའ་འབུམ། ༼ཁ
ནང་དུ་བཤད་མ་ཐག་པ་དེ་རྣམས་ཤིན་ཏུ་གསལ་བར་མཐོང་བར་འགྱུར་ཏེ་ཆོས་ཉིད་ཇི་ལྟ་བ་
མངོན་སུམ་དུ་མཐོང་བ་ཡིན་ནོ། །དེ་ལྟར་མཐོང་ཡང་རྣལ་འབྱོར་པ་དེ་ས་ཐོབ་ཀྱི་མཐོང་ལམ་
པ་མ་ཡིན་ནོ། །རྗེས་ཐོབ་དུས་སུ་ལས་སྣང་ཐམས་ཅད་བདེན་མེད་སྒྱུ་མ་ལྟ་བུར་བལྟ་ཞིང་། དེ་
ལ་སེམས་ཅུང་ཟད་མཉམ་པར་བཞག་པ་ན་ལས་སྣང་ཐམས་ཅད་འགག་པར་འགྱུར་ཏེ།
དུས་
འཁོར་རྒྱུད་ཕྱི་མ་ལས། དེ་ལ་སེམས་ནི་བརྟན་པའི་བསམ་གཏན་གྱིས་ཀྱང་ཕྱི་རོལ་གྱི་ནི་
དངོས་པོ་རྣམ་པར་སྤོང་བར་བྱེད། །ཅེས་སོ། །སྙན་རྒྱུད་ལས། འབྱུང་བ་རིམ་པས་གོང་ཐིམ་
པས། །ས་སོགས་གང་མཐོང་སྒྱུ་མ་ལྟར། །མཉམ་གཞག་རྗེས་ཐོབ་མེད་པར་མཐོང་། །བསམ་
གཏན་ཆགས་པའི་བདེ་བ་འབྱུང་། །ལྷ་མོས་བསྐུལ་བས་ལུང་བསྟན་ཐོབ། །
བཞི་པ་རྟགས་ཚད་ལ་གཉིས། རྟགས་དང་ཚད་མའོ། །དང་པོ་ནི། བཤད་མ་ཐག་
པའི་ཉམས་རྟོགས་ཀྱི་སྐྱེ་ཚུལ་ཉིད་ཡིན་ནོ། །གཉིས་པ་ནི། སོར་བསྡད་ཇི་ལྟ་བ་བཞིན་དུ་ཤེས་
པར་བྱའོ། །ལྔ་པ་དག་དབྱེ་ལ།/གཞན་སྟོང་པ་ལྟར་དག་བྱའི་གཞི་ནི་སེམས་ཅན་ཐམས་ཅད་ལ་
གདོད་མ་ནས་བཞུགས་པའི་དང་པོའི་སངས་རྒྱས་ཡེ་ཤེས་ཀྱི་སྐུའི་རྣམ་པར་ཤེས་པའི་ཕུང་པོ་གཞན་
རྒྱལ་བ་མི་བསྐྱོད་སོགས་ནམ་མཁའི་ཁམས་པ་དྲུག་ཚན་པ་གཅིག་ཡིན་ལ་མཆན་ཡིན་དག་བྱ་ནི་མ་
དག་པ་འཁོར་བ་པའི་རྣམ་པར་ཤེས་པའི་ཕུང་པོ་སོགས་དྲུག་ཚན་གཅིག་ཡིན་ཞིང་། དག་བྱེད་
ནི། མི་བསྐྱོད་པའི་རིགས་ཀྱི་ཏིང་ངེ་འཛིན་ནོ། །འདི་ནི་བསམ་གཏན་གྱི་ཕར་ཕྱིན་ནོ། །དག་
བྱེད་ལ་དབྱེ་ན་བསམ་གཏན་ཡན་ལག་ལྔ་པོ་རང་གི་ཡུམ་ལྔ་དང་བཅས་པ་རྣམ་པ་བཅུ་སྟེ། དྲི་
མེད་འོད་ལས། དེ་ལྟར་གཟུང་བ་དང་འཛིན་པའི་དབྱེ་བས་བསམ་གཏན་རྣམ་པ་བཅུའོ། །
ཞེས་སོ། །
དྲུག་ པ་ འབྲས་ བུ་ ལ་གཉིས། གནས་སྐབས་ཀྱི། མཐར་ཐུག་གིའོ། །དང་པོ་ནི།
རྒྱུད་ཀྱི་རྒྱལ་པོ་ལས། མངོན་པར་ཤེས་པ་ལྔ་ནི་ཐོབ་པར་འགྱུར་ཏེ་མི་ཡི་བདག་པོ་བསམ་
-288-

ཟབ་ལམ་ཁྲིད་ཡིག་གི་ཆོས་སྐོར།
གཏན་སྦྱོར་བས་དག་པའོ། །ཞེས་ཏེ། མིག་མི་འཛུམ་པར་འགྱུར་ཞིང་། དེའི་ཚེ་ལྷའི་མིག་གིས་
མངོན་པར་ཤེས་པ་དང་། ལྷའི་རྣ་བའི་མངོན་པར་ཤེས་པ་དང་། རྫུ་འཕྲུལ་གྱི་མངོན་པར་ཤེས་
པ༌དང༌། གཞན་གྱི་སེམས་ཤེས་པའི༌མངོན༌པར༌ཤེས་པ་དང༌། སྔོན༌གྱི་གནས་རྗེས་སུ་དྲན་
པའི་མངོན་པར་ཤེས་པ་སྟེ་ལྔ་ཐོབ་བོ། །གཉིས་པ་ནི། རྣལ་འབྱོར་པའི་སྒྲིབ་བཅས་ཀྱི་རྣམ་
པར་ཤེས་པའི་ཕུང་པོ་དང་ནམ་མཁའི་ཁམས་སོགས་འགགས་ནས། གདོད་མ་ནས་བཞུགས་
པའི་རྣམ་ཤེས་ཀྱི་ཕུང་པོ་གཞན་མི་བསྐྱོད་པ་སོགས། དྲུག་ཚན་གཅིག་སྒྲིབ་པ་དང་བྲལ་ནས་
མངོན་དུ་འགྱུར་རོ། །
གསུམ་པ་ལམ་གྱི་རིམ་པ་མི་ཉམས་ཤིང་ཁྱད་པར་དུ་འགྱུར་བ་ལ་བཞི། དམ་ཚིག་
དང་སྡོམ་པའི་ཡན་ལག །བར་ཆད་སྤོང་བའི་ཡན་ལག །སྤྱོད་པ་བསྐྱང་བའི་ཡན་ལག །
བཀའ་རྒྱ་བཞིས་རྒྱས་བཏབ་པའོ། །དང་པོ་གསུམ་ནི། ཟུར་དུ་བཀོད་པ་ལས་ཤེས་སོ། །བཞི་
པ་ནི་ཐུན་མོང་མ་ཡིན་པའི་སྔོན་འགྲོ་དབེན་གསུམ་བསྟེན་པ་དང༌། ལུས་གནད་ལྟ་སྟངས
སེམས་ཀྱི་འཇོག་ཚུལ་ཉམས་སུ་མྱོང་བ་འོད་གསལ་གྱི་སྣང་བ་འཆར་ཚུལ་ངོ་སྤྱོད་ཟབ་མོའི་
ཚུལ་ཐུན་མོང་མ་ཡིན་པ་རྣམས་གསང་བ་ལས་ཀྱང་ཆེས་གསང་བར་བྱ་སྟེ། དཔལ་ལྡན་རྒྱུད་
ལས། དུ་བ་ལ་སོགས་རྣམས་ཀྱི་མཚན་མ་དག་ཀྱང་གང་ཞིག་འདི་རྣམས་ཐམས་ཅད་གསང་
བར་བྱ། །ཞེས་དང༌། འགྲེལ་པར། དུ་བ་ལ་སོགས་པ་རྣམས་ཀྱི་མཚན་མ་འཛིན་པ་ནི་ཨ་ཝ་
དྷུ་ཏིའི་སྒོ་ནས་ཏེ་ཀྱང་གིས་སྒྲས་ལྟེ་བ་དེ་ཉིད་ལའོ། །འདི་རྣམས་ཐམས་ཅད་གསང་བར་བྱ་སྟེ།
བྱིས་ པའི་ སྐྱེ་བོ་རྣམས་ ལ་ སྦ་བར་བྱའོ། །ཞེས་ངེས་པའོ། །ཞེས་དང༌། རྗེ་བཙུན་སྤྱན་རས་
གཟིགས་ཀྱིས། དེ་ཕྱིར་བླ་མ་གདམས་པས་གནང་བ་ཡི། །ལམ་བཟང་རིན་པོ་ཆེ་ནི་སློབ་མ་
ཡི། །ཆོམ་རྐུན་རྩ་ལག་ཡོངས་སུ་སྤང་བྱས་ཏེ། །འབད་པས་ཤིན་ཏུ་ལེགས་པར་སྦ་བར་བྱ། །
ཞེས་སོ། །སྙན་རྒྱུད་ལས། དེ་ཉིད་ཐོག་མར་དགེ་བའོ། །སྟོང་གཟུགས་རྟོགས་པས་མཉམ་
-289-

བརྩེ་ཆེན་འོད་སྣང་ལས། སྟོང་ར་མཁན་བརྒྱུད་བཀའ་འབུམ། ༼ཁ
པར་གསུངས། །ཞེས་སོ། །
སོར་བསྡུད་དང་བསམ་གཏན་གྱི་རྣལ་འབྱོར་ཐོག་མར་དགེ་བའི་ཁྲིད་ཡིག་འདི་ནི་
དུས་ཀྱི་འཁོར་ལོའི་རྣལ་འབྱོར་པ་ཀུན་དགའ་ལེགས་གྲུབ་ཀྱིས་རང་བཟོའི་དྲི་མ་སྤངས་ཏེ་
བཀོད་པའི་དགེ་བས། སེམས་ཅན་ཐམས་ཅད་ཟུང་འཇུག་དུས་ཀྱི་འཁོར་ལོའི་གོ་འཕངས་
མྱུར་དུ་ཐོབ་པར་གྱུར་ཅིག །གཅིག་ཞུས་མངྒ་ལཾ། ཤུ་བྷཾ།། །།